«Спартак-Налшыкыр» Псыхуабэ щынэхъ лъэщащ

ФокIадэм и 4-м «Спартак-Налшыкыр» Псыхуабэ къалэм щыIущIащ щIыпIэ «Мэшыкъуэ-КМВ»-м икIи 2:I-уэ хигъэщIащ.
ЗэпэщIэтыныгъэр гупхэм хуэсакъыпэурэ къыщIадзащ – дэтхэнэми къыгурыIуэрт щыуагъэ яIэщIэкIмэ адэкIэ гъэзэкIуэжыным гугъуехьышхуи зэмани зэрытекIуэдэнур. Джэгум и нэхъыбэр щекIуэкIыр губгъуэм икурт. Абы щыгъуэми Iэмал къахукъуэкIмэ, ебгъэрыкIуэныгъэ къызэрагъэпэщырт. Апхуэдэхэм ящыщ зым топыр къыIэрыхьэри хэгъэрейхэм я гъуэмкIэ иунэтIащ Ашуевым. Гъуащхьэхъумэхэм яIэщIэкIри налшыкдэсхэм я гъуащхьауэр зэуа топым Гиголаевм угловойм игъакIуэу фIэкIа къыхуегъэгъэзакъым. Ар къыхитэну бгъэдыхьащ «Спартак-Налшыкым» къэзыгъэзэжагъащIэ Бажэ Амир. Абы къыхита топым зыри лъэIэсакъым икIи занщIэу «Мэшыкъуэ-КМВ»-м и гъуэм дыхьащ.
Иджыри къэс зэи къыхамыгъэщIа хэгъэрейхэр апхуэдэ бжыгъэм зыкIи арэзы къищIыртэкъми, щытыкIэр ягъэзэкIуэжыну яужь ихьащ. Ди щIалэхэр абы хуэхьэзырти, гупым и нэхъыбэм я лъэныкъуэмкIэ зыщагъэбыдат. АрщхьэкIэ, эIущIэм и япэ Iыхьэм и кIэух дыдэ дакъикъэм «Мэшыкъуэ-КМВ»-м и кIэн къикIыным зымащIэщ иIэжар. «Спартак-Налшыкым» и лъэныкъуэмкIэ къыщыхата угловойм иужькIэ топыр футболист зыбжанэм къагъэлъеижри Гагиты къыIэрыхьащ. Антиповым и гъуэм хуэзанщIэу иужьрейр еуащ, ауэ тэмэму темыхуэу топыр нэгъуэщIыпIэкIэ лъэтащ.
Хэгъэрейхэм ерыщу икIи къаруушхуэкIэ ебгъэрыкIэ хъуащ загъэпсэхуу къихьэжа нэужькIэ. 47-нэ дакъикъэр екIуэкIыу «Мэшыкъуэ-КМВ»-м и гъуащхьауэхэм я ебгъэрыкIуэныгъэр хабзэм къемызэгъыу штрафнойм иту къызэпиудащ Шумахуэ Идар – пенальти! Метр II-м и деж Дулаевыр зэуа топым ди гъуащхьэтет Антипов Антон къыхуегъэгъэзакъым.
ЗэIущIэм и бжыгъэр зэхуэдэ зэрыхъужам хэгъэрейхэми къаруущIэ къахилъхьэжащ. Налшыкдэсхэми текIуэныгъэр яIэщIэкIынкIэ шынагъуэ зэрыщыIэр къагурыIуэри нэхъ жыджэр къэхъуащ.
Апхуэдэ зэпэщIэтыныгъэ гуащIэм хэту топыр къызыIэрыхьа Багъэтырыр хабзэм къемызэгъыу игъэджэлащ Гагиты. ЗэпэщIэтыныгъэм къриубыдэу етIуанэ дагъуэ къызыхуащIа хэгъэрейхэм я гъуащхьэхъумэр судьям джэгум къыхихуащ.
«Мэшыкъуэ-КМВ»-м и джэгукIэри нэгъуэщI щытыкIэу зэтриубылэн хуей хъуащ, зы цIыхукIэ нэхъ мащIэу къызэрынам къыхэкIыу. «Спартак-Налшыкми» зэIущIэр зэрыхуейм хуэдэу адэкIэ иригъэкIуэкIыу щIидзащ, щIэх-щIэхыурэ ебгъэрыкIуэныгъэ шынагъуэхэр къызэригъэпэщу. ЕтIуанэ Iыхьэм и ныкъуэр блэкIа къудейуэ ди щIалэхэм пенальти къыщыхудагъэкIа щытыкIэм къытригъэзэжащ, ауэ иджы штрафнойм щраудар Шумахуэ Идарт. Изыудаури нэхъапэкIэ бжыгъэр зэхуэдэ зыщIыжа Дулаевырат. 7I-нэ дакъикъэм пенальтир Iэзэу игъэзэщIащ Ашуевым икIи «Спартак-Налшыкым» текIуэныгъэ къыхуэзыхьа, «Мэшыкъуэ-КМВ»-р мы зэхьэзэхуэм япэу зэрыхагъэщIа топыр дигъэкIащ.
Мэхъэчкъалэ и «Анжи»-м зэпеуэм бжьыпэр зэрыщиIыгъщ. Ебланэ джэгугъуэм бжыгъэшхуэкIэ 5:2-уэ Таганрог и «Форте»-р хигъащIэри Дон Iус Ростов и СКА-р турнир таблицэм и ещанэ увыпIэм зыщигъэбыдащ. Абыхэм я зэхуаку къыдэхутащ Песчанокопскэм и «Чайка»-р.
Урысей Федерацэм футболымкIэ и етIуанэ дивизионым и Япэ гупым фокIадэм и 8-м щыIэну къыкIэлъыкIуэ джэгугъуэм «Спартак-Налшыкыр» хэтынукъым.
Жыласэ Замир.
